व्याख्या – परमतत्त्वम् रूप परमसत्य रूप परमब्रह्म-परमेश्वर के जिस अविनाशी परम आकाश रूप परमधाम में समस्त चेतन देवतागण भी उसी में और समस्त जड़ जगत् रूप सारा विश्व भी उसी में स्थित रहता है उसी से सम्पन्न होता हैं। जो मनुष्य उस परमधाम में रहने वाले परमब्रह्म-पुरुषोत्तम को नहीं जानता और इस रहस्य को भी नहीं जानता कि समस्त जड़-चेतन रूप देवजन और विश्व भी उसी में स्थित रहते और उसी से ही उत्पन्न होते हैं; वह वेदों की ऋचाओं द्वारा अपना क्या प्रयोजन सिद्ध करेगा? अर्थात् कुछ सिद्ध नहीं कर सकेगा। परन्तु जो उन परमात्मा को तत्त्व से जान लेते हैं, वे तो उस परमधाम में ही सम्यक प्रकार से स्थित रहते हैं, अर्थात् वहाँ से कभी नहीं लौटते।